Els Ajuntaments de Sagunt i Canet d'En Berenguer aconsegueixen el vistiplau de la Confederació Hidrogràfica del Xúquer per a la construcció d'un nou pont
23 d’octubre 2019

![](/media/yjvlj24w/50-aimg_8267.jpg)  

Els Ajuntaments de Sagunt i Canet d'En Berenguer han aconseguit hui un pronunciament favorable de la Confederació Hidrogràfica del Xúquer (CHX) a l'execució d'un nou pont que unirà els dos municipis en una ubicació pròxima a la costa.

En una reunió a la qual han assistit l’alcalde de Sagunt, Darío Moreno i el regidor de Règim Interior de Canet d'en Berenguer, Eduardo Almor, que ha tingut lloc este matí, en la seu de la CHX, un responsable de la Confederació ha expressat que si els ajuntaments compleixen amb els requisits exigibles per a este tipus d'infraestructures, no hi haurà impediments perquè es puga construir este pont tan reivindicat per totes dos administracions locals i la ciutadania.  

L'acord de les dos administracions per al plantejament de l'execució d'un projecte com este, se situa des de l'aprovació, en un ple extraordinari, del 27 de febrer de 2018, que recollia la proposta realitzada per l'Ajuntament de Canet d’En Berenguer i la modificava per proposar millores al traçat, com era el desplaçament de la ubicació del pont cap a l'oest respecte del plantejat per Canet. Això permetria un millor entroncament amb el traçat urbà ja existent i també amb el que té prevista la seua execució. A més, este xicotet canvi d'ubicació suposa que el pont afecte menys àrea del bosc de Ribera, titularitat de la Generalitat Valenciana, que existix en els dos termes municipals.  

Segons el Pla Especial d'Inserció Urbana del Nou Pont entre el nucli urbà del Port de Sagunt i Canet d'En Berenguer, l'extensió del pont no serà superior a una longitud de 260 metres i tindrà un traçat que enllaçarà amb els carrers Níquel i Sierra Calderona, del Port de Sagunt. Això obligarà a obrir un nou vial per sòl no urbanitzable que connecte estos carrers amb el pont. A més, es preveu l'execució d'un vial sensiblement paral·lel al llit que connecte amb el pont que unisca el macrosector SNUP VI-Oest (en procés d'execució) amb la zona costanera del Port de Sagunt, en concret amb el carrer Illa de Còrsega.​

![](/media/rmjb2jq0/49-doc00399020191023124913_002.jpg)  

Així mateix, el pont també inclourà una sèrie d'enllaços com el de Canet d’En Berenguer, en la avd Alcalde Enric Atabella i Ferrer i el carrer Flor de Taronger; i els del Port de Sagunt amb el carrer illa de Còrsega i l’avda Delta del Riu, com també els dels carrers Níquel, Serra Calderona i carrer en projecte que connectarà amb la urbanització en procés d'execució, “Macrosector SUNP VI-Oest”.

L'alcalde de Sagunt, Darío Moreno i Eduardo Almor de l'Ajuntament de Canet d'En Berenguer, han declarat conjuntament que la reunió ha sigut positiva per a la creació d'un pont entre les dos localitats, **“treballarem conjuntament amb la Confederació Hidrogràfica del Xúquer per assegurar-nos que el futur pont tinga tots els requisits perquè no existisca cap tipus de problema en cas que hi haja aigua en el riu, una riuada o qualsevol altre problema**”, i subratllen que **“la reunió ha sigut molt productiva perquè hem exposat als representants de la CHX quin és el projecte que Sagunt i Canet portavem de la mà en una mostra de bona cooperació entre els dos ajuntaments”**. Tot això, destacant que **“la mobilitat és important per a nosaltres i, amb això, la construcció d’este pont”.** Al mateix temps de posar l'èmfasi en la determinació de la Confederació Hidrogràfica del Xúquer, que estima positiva i valora com a interessant la infraestructura.  

En este sentit, han destacat que **“la infraestructura del pont ha de tindre en compte tots els efectes futurs del canvi climàtic, com les pluges torrencials i altres fenòmens meteorològics”.** També han insistit que, **“seguiran davant amb el projecte amb la finalitat que prompte el pont entre Canet d’En Berenguer i Sagunt siga una realitat en esta legislatura”.​**  

*   [](http://www.facebook.com/sharer.php?u=https://aytosagunto.es/va/actualitat/els-ajuntaments-de-sagunt-i-canet-d-en-berenguer-aconsegueixen-el-vistiplau-de-la-confederacio-hidrografica-del-xuquer-per-a-la-construccio-d-un-nou-pont/ "Facebook")
*   [](http://twitter.com/share?url=https://aytosagunto.es/va/actualitat/els-ajuntaments-de-sagunt-i-canet-d-en-berenguer-aconsegueixen-el-vistiplau-de-la-confederacio-hidrografica-del-xuquer-per-a-la-construccio-d-un-nou-pont/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/els-ajuntaments-de-sagunt-i-canet-d-en-berenguer-aconsegueixen-el-vistiplau-de-la-confederacio-hidrografica-del-xuquer-per-a-la-construccio-d-un-nou-pont/ "Linked In")
*   [](mailto:?body=https://aytosagunto.es/va/actualitat/els-ajuntaments-de-sagunt-i-canet-d-en-berenguer-aconsegueixen-el-vistiplau-de-la-confederacio-hidrografica-del-xuquer-per-a-la-construccio-d-un-nou-pont/)